Universis presentes litteras inspecturis, officialis Autissiodorensis, salutem in Domino. Noveritis nos litteras inferius annotatas, non cancellatas, non abolitas, non in aliqua parte sui viciatas, vidisse et diligenter inspexisse in hec verba: Innocentius, episcopus, servus servorum Dei, dilectis filiis Hurrico, priori et fratribus ecclesie Sancti-Amatoris, que in Autissiodorensi suburbio sita est, regularem vitam professis in perpetuum. Ad hoc nobis a Deo pastoralis officii cura commissa est ut beneplacentem Deo religionem laboremus statuere, et stabilitatem exacta diligentia conservare. Proinde, dilecti in Domino filii, venerabilis fratris nostri Hugonis, Autissiodorensis episcopi, religionis siquidem et pauperum amatoris, cujus annuente studio et diligenti sollicitudine in vestra est ecclesia religio instituta precibus inclinati, vestris rationabilibus postulationibus annuimus, et ecclesiam Sancti-Amatoris, in qua divino vacatis servitio, apostolice sedis suffragio communimus. Inprimis, utique statuimus ut in eadem ecclesia, secundum beati Augustini regulam, ordo canonicus perpetuis temporibus conservetur; et nullus ibi, nisi secundum eandem regulam canonicam vitam professus, canonicus substituatur. Quascunque preterea possessiones, quecunque bona impresentiarum, juste et legitime possidetis, aut in futurum concessione pontificum, liberalitate principum, oblatione fidelium, seu aliis justis modis, prestante Domino, poteritis adipisci, firma vobis imperpetuum et illibata permaneant; in quibus hec propriis nominibus duximus annotanda: ecclesiam videlicet Sancti-Petri de Canvaninis et duas capellas in eadem parrochia, capellam videlicet de Orgiaco et capellam de Villa-Ferreoli, cum decimis et pratis; et ecclesiam Sancti-Martini de Lano-Sicco, cum appendiciis suis, et quicquid in ecclesia Sanctorum Gervasii et Protasii juris habetis; decimas etiam de tribus clausis vinearum quas predictus frater noster Hugo, Autissiodorensis episcopus in vestra parochia noscitur possidere. Nichilominus decimam de clauso Sancti-Salvatoris qui est Casteneti, vobis confirmamus. Decernimus ergo ut nulli omnino hominum liceat prefatam ecclesiam tenere, perturbare, aut ejus possessiones auferre, vel ablatas retinere, minuere aut temerariis vexationibus fatigare; sed omnia integra conserventur eorum pro quorum gubernatione et substentatione concessa sunt, usibus omnimodis profectura; salva nimirum in omnibus diocesani episcopi reverentia ac justicia. Si qua igitur in futurum ecclesiastica, secularisve persona, hanc nostre constitutionis paginam sciens, contra eam temere venire temptaverit, secundo, tertiove commonita, si non satisfactione congrua emendaverit, potestatis, honorisque sui dignitate careat; reamque se divino judicio existere de perpetrata iniquitate cognoscat; et a sacratissimo corpore ac sanguine Dei et Domini redemptoris nostri Jesu-Christi aliena fiat, atque in extremo examine districte ultioni subjaceat. Cunctis autem eidem loco justa servantibus sit pax Domini nostri Jesu-Christi, quatenus hic fructum bone actionis percipiant, et apud districtum judicem premia eterne pacis inveniant. Amen, amen, amen. Ego, Innocentius, catholice ecclesie episcopus. Datum Autissiodori, per manum Emerici sancte Romane Ecclesie diaconi cardinalis et cancellarii, octavo kalend. octobris, indictione decima, Incarnationis Dominice anno MCXXXI; pontificatus vero domini Innocentii II, pape, anno secundo. Quod autem in predictis litteris vidimus contineri, de verbo ad verbum transcribi fecimus, et sigillo curie Autissiodorensis sigillari. Datum anno Domini MCCLXXXVI, die veneris post estivale festum Beati-Nicolai; et inferius appensum est sigillum officialatus Autissiodorensis, ex cera viridi cum membrana duplici.